CELEX: 52014PC0716
Language: mt
Date: 2014-12-01
Title: Proposta għal DEĊIŻJONI TAL-KUNSILL dwar l-issoġġettar ta’ 4-metil-5-(4-metilfenil)-4,5-diidroossażol-2-ammina) (4,4'-DMAR) u 1-ċikloesil-4-(1,2-difeniletil) piperażina (MT-45) għal miżuri ta’ kontroll

|
			
		
		
		52014PC0716
		
			Proposta għal DEĊIŻJONI TAL-KUNSILL dwar l-issoġġettar ta’ 4-metil-5-(4-metilfenil)-4,5-diidroossażol-2-ammina) (4,4'-DMAR) u 1-ċikloesil-4-(1,2-difeniletil) piperażina (MT-45) għal miżuri ta’ kontroll /* COM/2014/0716 final - 2014/0340 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Id-Deċiżjoni tal-Kunsill
2005/387/ĠAI dwar l-iskambju ta’ informazzjoni, il-valutazzjoni tar-riskju
u l-kontroll fuq sustanzi psikoattivi ġodda[1]
(minn hawn 'il quddiem "id-Deċiżjoni tal-Kunsill) tipprevedi
proċedura ta’ tliet passi li tista’ twassal biex xi sustanza psikoattiva
ġdida tiġi soġġetta għal miżuri ta’ kontroll
fl-Unjoni.
Fl-20 ta' Ġunju 2014,
skont l-Artikolu 6(1) tad-Deċiżjoni tal-Kunsill, il-Kunsill
talab valutazzjoni tar-riskji kkawżati mill-użu, il-manifattura u
t-traffikar tas-sustanza psikoattiva ġdida
4-metil-5-(4-metilfenil)-4,5-diidroosazole-2-ammina (magħrufa wkoll
bħala 4,4'-DMAR jew 4,4'-dimetilaminorex), l-involviment tal-kriminalità
organizzata u l-konsegwenzi possibbli tal-miżuri ta’ kontroll introdotti
dwar din is-sustanza.
Ir-riskji tal-4,4'-DMAR ġew ivvalutati
mill-Kumitat Xjentifiku taċ-Ċentru Ewropew
għall-Monitoraġġ tad-Droga u d-Dipendenza fuq id-Droga (EMCDDA),
f’konformità mad-dispożizzjonijiet tal-Artikolu 6(2), (3) u (4)
tad-Deċiżjoni tal-Kunsill. Il-President tal-Kumitat Xjentifiku
ppreżenta r-rapport dwar il-valutazzjoni tar-riskji lill-Kummissjoni u
lill-Kunsill fid-19 ta' Settembru 2014.
Il-konklużjonijiet ewlenin
tal-valutazzjoni tar-riskju huma dawn li ġejjin:
·                        
Is-sustanza psikoattiva ġdida 4,4'-DMAR tidher
li għandha proprjetajiet psikostimulanti. Is-sustanza 4,4'-DMAR hija
strutturalment relatata ma’ żewġ sustanzi elenkati fil-Konvenzjoni
tan-Nazzjonijiet Uniti tal-1971 dwar Sustanzi Psikotropiċi (4-metilaminorex
u aminorex).
·                        
Il-4,4'-DMAR ilha disponibbli fis-suq tad-drogi
fl-Unjoni Ewropea mill-inqas minn Diċembru 2012 u nstabet f’disa’
Stati Membri.
·                        
Għalkemm l-informazzjoni disponibbli tindika
li din is-sustanza ma ġietx użata ħafna, kien hemm 31 mewta assoċjati
ma’ 4,4'-DMAR irreġistrati fi tliet Stati Membri fuq perjodu ta’ madwar
sena u intossikazzjoni mhux fatali waħda.
Fil-25 ta’ Settembru 2014,
skont l-Artikolu 6(1) tad-Deċiżjoni tal-Kunsill, il-Kunsill
iddeċieda li jitlob il-valutazzjoni tar-riskju tal-1-ċikloesil-4-(1,2-difeniletil)
piperażina (magħrufa wkoll bħala MT-45). 
Ir-riskji tal-MT-45 ġew ivvalutati
mill-Kumitat Xjentifiku taċ-Ċentru Ewropew
għall-Monitoraġġ tad-Droga u d-Dipendenza fuq id-Droga (EMCDDA),
f’konformità mad-dispożizzjonijiet tal-Artikolu 6(2), (3) u (4)
tad-Deċiżjoni tal-Kunsill. Il-President tal-Kumitat Xjentifiku
ppreżenta r-rapport dwar il-valutazzjoni tar-riskji lill-Kummissjoni u
lill-Kunsill fis-6 ta' Ottubru 2014.
Il-konklużjonijiet ewlenin
tal-valutazzjoni tar-riskju huma dawn li ġejjin:
·                        
Is-sustanza psikoattiva ġdida MT-45 hija
derivattiv sintetiku opjojde, bi struttura unika, li ġiet investigata
għall-proprjetajiet analgeżiċi tagħha fis-snin '70.
·                        
MT-45 ilha disponibbli fis-suq tad-drogi fl-Unjoni
Ewropea minn Ottubru 2013 u ġiet identifikata fi tliet Stati Membri.
·                        
Fi Stat Membru wieħed ġie rappurtat total
ta’ 28 mewt assoċjati mal-MT-45 f'perjodu ta’ disa’ xhur, kif ukoll 18-il
intossikazzjoni mhux fatali.
Skont l-Artikolu 8(1)
tad-Deċiżjoni tal-Kunsill, fi żmien sitt ġimgħat
mid-data li fiha tirċievi r-rapport dwar il-valutazzjoni tar-riskji,
il-Kummissjoni tippreżenta lill-Kunsill jew inizjattiva biex is-sustanza
psikoattiva ġdida tiġi soġġetta għal miżuri ta’
kontroll, jew rapport li jispjega l-opinjonijiet tagħha dwar għaliex
inizjattiva bħal din ma titqiesx meħtieġa.
Għalkemm l-evidenza xjentifika dwar
ir-riskji ġenerali li jippreżentaw iż-żewġ sustanzi
hija limitata f’dan l-istadju, il-Kummissjoni tqis li hemm raġunijiet biex
is-sustanzi 4,4'-DMAR u MT-45 jiġu soġġetti għal
miżuri tal-kontroll fl-Unjoni. Ir-raġuni ewlenija hija li, skont
l-informazzjoni disponibbli mir-rapporti dwar il-valutazzjoni tar-riskji,
it-tossiċità ta’ dawn is-sustanzi hija tali li tista' tikkawża
ħsara kbira għas-saħħa tal-individwi. Barra minn hekk,
ir-riskji jiżdiedu bil-fatt li dawn is-sustanzi kienu rraportati, li f'xi
każijiet, jiġi kkunsmati minn ċertu utenti mingħajr ma
jkunu jafu, flimkien ma’ jew minflok sustanzi psikoattivi oħra.
2.           GĦAN TAL-PROPOSTA
L-għan ta’ din il-proposta għal Deċiżjoni
tal-Kunsill huwa li l-Istati Membri jintalbu jagħmlu lill-4,4'-DMAR u
MT-45 soġġetti għal miżuri ta’ kontroll u ta’ pieni
kriminali kif previst fil-leġiżlazzjoni tagħhom
bis-saħħa tal-obbligi tagħhom skont il-Konvenzjoni
tan-Nazzjonijiet Uniti dwar is-Sustanzi Psikotropiċi tal-1971.
2014/0340 (NLE)
Proposta għal
DEĊIŻJONI TAL-KUNSILL
dwar l-issoġġettar ta’
4-metil-5-(4-metilfenil)-4,5-diidroossażol-2-ammina) (4,4'-DMAR) u
1-ċikloesil-4-(1,2-difeniletil) piperażina (MT-45) għal
miżuri ta’ kontroll 
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra d-Deċiżjoni
tal-Kunsill 2005/387/ĠAI tal-10 ta' Mejju 2005 dwar
l-iskambju ta’ informazzjoni, il-valutazzjoni tar-riskju u l-kontroll fuq
sustanzi psikoattivi ġodda[2],
u b’mod partikolari l-Artikolu 8(3) tagħha, 
Wara li kkunsidra l-inizjattiva
tal-Kummissjoni Ewropea,
Billi:
(1)       Tfassal rapport dwar
il-valutazzjoni tar-riskji dwar is-sustanza psikoattiva ġdida
4-metil-5-(4-metilfenil)-4,5-diidroossażol-2-ammina) (4,4'-DMAR) b'mod
konformi mal-Artikolu 6 tad-Deċiżjoni 2005/387/ĠAI minn
sessjoni speċjali tal-Kumitat Xjentifiku estiż taċ-Ċentru
Ewropew għall-Monitoraġġ tad-Droga u d-Dipendenza fuq id-Droga
(EMCDDA), u sussegwentement ġie ppreżentat lill-Kummissjoni u
lill-Kunsill fid-19 ta' Settembru 2014.
(2)       Is-sustanza 4,4'-DMAR hija
derivattiv sintetiku tal-ossażolina sostitwita. Hija derivattiv
tal-aminorex u tal-4-metilaminorex (4-MAR), żewġ stimulanti
sintetiċi kkontrollati skont il-Konvenzjoni tan-Nazzjonijiet Uniti
tal-1971 dwar is-Sustanzi Psikotropiċi.
(3)       L-4,4'-DMAR ilha disponibbli
fuq is-suq tad-drogi tal-Unjoni mill-anqas minn Diċembru 2012 u
ġiet innotifikata lis-Sistema ta’ Twissija Bikrija
f’Diċembru 2012. Disa’ Stati Membri rrappurtaw detezzjonijiet
f'qabdiet li għamlu, prinċipalment taħt forma ta’ trab abjad jew
kulurit u pilloli, kif ukoll f'kampjuni bijoloġiċi u miġbura. 
(4)       Il-4,4'-DMAR
tfaċċat fis-suq tas-sustanzi ġodda psikoattivi bħala
“kimika għar-riċerka” mibjugħa fuq l-internet, u issa hija
disponibbli fuq suq tat-triq. Il-4,4'-DMAR qed tinbiegħ u tiġi
kkunsmata bħala sustanza għaliha waħedha, iżda
nbiegħet ukoll b’qerq fis-suq illeċitu bħall-ecstasy u
l-amfetamini.
(5)       Ġew irreġistrati 31
mewta assoċjati ma' din is-sustanza fi tliet Stati Membri, bejn
Ġunju 2013 u Ġunju 2014. Fil-biċċa l-kbira
tal-każijiet l-4,4'-DMAR kienet jew il-kawża tal-mewt jew x’aktarx li
kkontribwiet għall-mewt flimkien ma’ sustanzi oħra. Stat Membru
wieħed irrapporta każ ta’ intossikazzjoni mhux fatali.
(6)       Ma hemm l-ebda studju dwar
it-tossiċità tal-4,4'-DMAR.
(7)       Ma hemm l-ebda dejta ta’
prevalenza fuq l-użu tal-4,4'-DMAR, iżda l-informazzjoni disponibbli
tindika li ma ġietx użata estensivament. Informazzjoni minn
każijiet ta' mewt tissuġġerixxi wkoll li l-utenti kkunsmaw bla
ma jafu l-4,4'-DMAR meta kienu qed ifittxu stimulanti oħra. 
(8)       Hemm involviment limitat
tal-kriminalità organizzata fil-manifattura, id-distribuzzjoni, it-traffikar u
l-provvista tal-4,4'-DMAR fl-Unjoni Ewropea. Il-prekursuri kimiċi u
r-rotot sintetiċi użati għall-manifattura tal-4,4'-DMAR mhumiex
magħrufa. 
(9)       L-4,4'-DMAR mhijiex elenkata
għall-kontroll fil-Konvenzjoni Unika tan-Nazzjonijiet Uniti tal-1961 dwar
id-Drogi Narkotiċi jew fil-Konvenzjoni tan-Nazzjonijiet Uniti tal-1971
dwar Sustanzi Psikotropiċi; bħalissa ma tinsabx taħt
valutazzjoni u lanqas ma kienet, taħt valutazzjoni min-Nazzjonijiet Uniti
u l-ebda valutazzjoni bħal din hija ppjanata.
(10)     L-4,4'-DMAR ma għandha
l-ebda użu mediku għall-bniedem jew veterinarju stabbilit jew
magħruf fl-Unjoni. Minbarra l-użu tagħha f'materjali ta’
referenza analitiċi u fir-riċerka xjentifika li investiga l-kimika,
il-farmakoloġija u t-tossikoloġija tagħha, ma hemm l-ebda
indikazzjoni li qed tintuża għal skopijiet oħra.
(11)     Ir-rapport dwar
il-valutazzjoni tar-riskji juri li hemm ftit evidenza xjentifika disponibbli
fuq l-4,4'-DMAR u jindika li aktar riċerka se tkun meħtieġa biex
jiġu determinati r-riskji għas-saħħa u dawk soċjali li
ġġib magħha. Madankollu, l-evidenza u l-informazzjoni
disponibbli jipprovdu raġuni suffiċjenti biex l-4,4'-DMAR tkun
soġġetta għal miżuri ta’ kontroll fl-Unjoni. Bħala
riżultat tar-riskji għas-saħħa li jippreżenta l-konsum
tal-4,4'-DMAR, kif iddokumentat permezz tad-detezzjoni tagħhu f’ħafna
fatalitajiet, il-fatt li l-utenti jistgħu jikkunsmawha bla ma jafu u n-nuqqas
ta’ valur mediku ta' din is-sustanza, il-4,4'-DMAR għandha tkun
soġġetta għal miżuri tal-kontroll.
(12)     Billi tliet Stati Membri
jikkontrollaw il-4,4'-DMAR fil-leġiżlazzjoni nazzjonali biex b'hekk
jikkonformaw mal-obbligi tal-Konvenzjoni tan-Nazzjonijiet Uniti tal-1971 dwar
Sustanzi Psikotropiċi u ħames Stati Membri jużaw miżuri
leġiżlattivi oħrajn biex jikkontrollawha, li din is-sustanza
tkun soġġetta għal miżuri ta’ kontroll fl-Unjoni kollha
jgħin biex jiġi evitat il-ħolqien ta’ ostakli fl-infurzar
transfruntier tal-liġi u l-kooperazzjoni ġudizzjarja, u jgħin
biex jipproteġi mir-riskji li d-disponibbiltà u l-użu tagħha
jistgħu joħolqu.
(13)     Tfassal rapport dwar
il-valutazzjoni tar-riskji tas-sustanza psikoattiva ġdida
1-ċikloesil-4-(1,2-difeniletil) piperażina (MT-45) b'mod konformi
mal-Artikolu 6(2), (3) u (4) tad-Deċiżjoni 2005/387/ĠAI
minn sessjoni speċjali tal-Kumitat Xjentifiku estiż tal-EMCDDA, u
sussegwentement ġie ppreżentat lill-Kummissjoni u lill-Kunsill
fis-6 ta' Ottubru 2014.
(14)     MR-45 hija N,N’-piperażina
disostitwenti, li għandha ċirku taċ-ċikloeżan marbut
ma' wieħed mill-atomi tan-nitroġenu taċ-ċirku
tal-pipereżan u frazzjoni 1,2-difeniletil marbuta mal-atomu
tan-nitroġenu l-ieħor MT-45 hija waħda minn sensiela ta' analġeżiċi
piperażini 1-(1,2-difenil­etil) li ġew ivvintati kmieni fis-snin '70.

(15)     MT-45 ilha preżenti fuq
is-suq tad-drogi fl-Unjoni Ewropea minn Ottubru 2013 fejn tinbiegħ
bħala “kimika għar-riċerka”, l-aktar fuq l-Internet. L-EMCDDA
identifika 12-il sit ta' fornituri u bejjiegħa fuq l-internet u li joffru
l-MT-45 għall-bejgħ, inkluż uħud apparentement
ibbażati fl-Unjoni Ewropea.
(16)     Total ta’ 28 fatalità li
seħħew bejn Novembru 2013 u Lulju 2014 ġew
irrappurtati minn Stat Membru wieħed. F’ħafna każijiet,
il-preżenza ta’ MT-45 f’kampjuni bijoloġiċi ġiet
ikkonfermata b’mod analitiku. Ġew irrappurtati wkoll madwar 18-il
intossikazzjoni mhux fatali mill-istess Stat Membru u l-karatteristiċi
kliniċi kienu simili għal intossikazzjoni opjojde, f'xi każi
kien hemm reazzjoni għall-antagonista naloxone..
(17)     Hemm diversi studji fuq
annimali li jindikaw li t-tossiċità akuta tal-MT-45 hija ogħla
b'seba' darbiet minn dak ta’ morfina. 
(18)     L-informazzjoni disponibbli
tissuġġerixxi li l-MT-45 ma ġietx użata estensivament.
Is-sustanza tidher li tintuża l-aktar f’ambjent domestiku jew minn utenti
lesti li tipprova kull sustanza ġdida jew minn utenti dipendenti
tal-opjojde li ma għandhom l-ebda aċċess għall-eroina jew
kwalunkwe opjojde oħra. L-utenti jistgħu jikkombinaw l-MT-45 ma’
sustanzi psikoattivi oħra. Ma hemm l-ebda informazzjoni dwar ir-riskji
soċjali li jistgħu jkunu relatati mal-MT-45.
(19)     Ma hemm l-ebda evidenza
tal-involviment tal-kriminalità organizzata fil-manifattura, id-distribuzzjoni,
it-traffikar u l-provvista. Il-prekursuri kimiċi u r-rotot sintetiċi
użati fil-produzzjoni tal-MT-45 misjuba fl-Istati Membri mhumiex
magħrufa. 
(20)     L-MT-45 mhijiex elenkata
għall-kontroll fil-Konvenzjoni Unika tan-Nazzjonijiet Uniti tal-1961 dwar
id-Drogi Narkotiċi jew fil-Konvenzjoni tan-Nazzjonijiet Uniti tal-1971
dwar Sustanzi Psikotropiċi; bħalissa ma tinsabx, u lanqas ma kienet,
taħt valutazzjoni min-Nazzjonijiet Uniti u l-ebda valutazzjoni bħal
din hija ppjanata.
(21)     L-MT-45ma għandha l-ebda
użu mediku għall-bniedem jew veterinarju stabbilit jew magħruf
fl-Unjoni. Minbarra l-użu tagħha u f'materjali ta’ referenza
analitiku u fir-riċerka xjentifika li investiga l-kimika,
farmakoloġija u t-tossikoloġija tagħha, ma hemm l-ebda
indikazzjoni li qed tintuża għal skopijiet oħra.
(22)     Ir-rapport dwar
il-valutazzjoni tar-riskji juri li hemm ftit evidenza xjentifika disponibbli
fuq l-MT-45 u jindika li aktar riċerka tkun meħtieġa biex
jiġu determinati r-riskji għas-saħħa u dawk soċjali li
dan iġib miegħu. Madankollu, l-evidenza u l-informazzjoni disponibbli
jipprovdu raġuni suffiċjenti biex l-MT-45 tkun soġġetta
għal miżuri ta’ kontroll fl-Unjoni. Bħala riżultat
tar-riskji għas-saħħa li dan iġib miegħu, kif
iddokumentat permezz tal-iskoperta tiegħu f’diversi fatalitajiet,u n-nuqqas
ta’ valur mediku ta' din is-sustanza, l- MT-45 għandha tkun soġġetta
għal miżuri tal-kontroll.
(23)     Billi Sati Membru wieħed
jikkontrolla l-MT-45 fil-leġiżlazzjoni nazzjonali biex b'hekk
jikkonforma mal-obbligi tal-Konvenzjonijiet tan-Nazzjonijiet Uniti dwar
id-Drogi u seba' Stati Membri jużaw miżuri leġiżlattivi oħrajn
biex jikkontrollawha, li din is-sustanza tkun soġġetta għal
miżuri ta’ kontroll fl-Unjoni kollha jgħin biex jiġi evitat
il-ħolqien ta’ ostakli fl-infurzar transfruntier tal-liġi u
l-kooperazzjoni ġudizzjarja, u jgħin biex jipproteġi mir-riskji
li d-disponibbiltà u l-użu tagħha jistgħu joħolqu.
ADOTTA DIN ID-DEĊIŻJONI: 
Artikolu 1
Is-sustanzi psikoattivi ġodda li
ġejjin huma soġġetti għall-miżuri ta’ kontroll madwar
l-Unjoni:
(a)         
4-metil-5-(4-metilfenil)-4,5-diidroossażol-
2-ammina) (4,4'-DMAR);
(b)         
1-ċikloesil-4-(1,2-difeniletil)
piperażina (MT-45)
Artikolu 2
Sa [sena mid-data li fiha diġi ppubblikata din
id-Deċiżjoni], l-Istati Membri jieħdu l-miżuri
meħtieġa, skont il-liġi nazzjonali tagħhom, biex
is-sustanzi psikoattivi l-ġodda msemmija fl-Artikolu 1 ikunu
soġġetti għal miżuri ta’ kontroll u pieni kriminali, kif
previst fil-leġiżlazzjoni tagħhom b'mod konformi mal-obbligi
tagħhom skont il-Konvenzjoni tan-Nazzjonijiet Uniti tal-1971 dwar
is-Sustanzi Psikotropiċi.
Artikolu 3
Din id-Deċiżjoni tidħol
fis-seħħ fl-għoxrin jum wara l-pubblikazzjoni tagħha f'Il-Ġurnal
Uffiċjali tal-Unjoni Ewropea.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 127, 20.5.2005, p. 32.
[2]               ĠU L 127, 20.5.2005, p. 32.